RAPORT AL COMISIEI CĂTRE PARLAMENTUL EUROPEAN ȘI CONSILIU privind progresele înregistrate în punerea în aplicare a Regulamentului (CE) nr. 166/2006 de instituire a unui registru European al emisiilor și transferului de poluanți (E-PRTR) /* COM/2013/0111 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind progresele înregistrate în punerea în aplicare a Regulamentului (CE) nr. 166/2006 de instituire a unui registru European al emisiilor și transferului de poluanți (E-PRTR) (Text cu relevanță pentru SEE) CUPRINS RAPORT AL COMISIEI CĂTRE PARLAMENTUL EUROPEAN ȘI CONSILIU privind progresele înregistrate în punerea în aplicare a Regulamentului (CE) nr. 166/2006 de instituire a unui registru European al emisiilor și transferului de poluanți (E-PRTR)........................................................................................................................ 1........... Context și introducere................................................................................................... 3 2........... Despre prezenta evaluare................................................................................................ 3 3........... Stadiul punerii în aplicare a regulamentului la nivelul UE.................................................... 4 3.1........ Site-ul internet al E-PRTR............................................................................................... 4 3.2........ Fluxul de date și asigurarea calității la nivelul UE........................................................... 5 3.3........ Orientări elaborate de Comisie........................................................................................ 6 4........... Stadiul implementării E-PRTR la nivelul statelor membre.................................................. 6 4.1........ Aspecte generale............................................................................................................ 6 4.2........ Emisii în aer.................................................................................................................... 7 4.3........ Emisii și transferuri în apă............................................................................................... 7 4.4........ Emisii în sol..................................................................................................................... 8 4.5........ Transferul de deșeuri..................................................................................................... 8 5........... Posibilitatea de a îmbunătăți în continuare implementarea E-PRTR................................. 8 5.1........ Îmbunătățirea calității datelor și sporirea încrederii utilizatorilor.................................... 9 5.2........ Îmbunătățirea utilizării și schimbului de date................................................................ 10 5.3........ Reexaminarea temeiului juridic al E-PRTR și relația cu alte acte legislative................... 10 6........... Concluzie..................................................................................................................... 10 1. Context și introducere Registrele pentru emisiile și transferul de poluanți permit accesul public la datele privind emisiile[1] de poluanți și transferurile în afara amplasamentului[2] ale poluanților și deșeurilor, precum și tendințele înregistrate în acest sens în cadrul industriilor celor mai poluante. Astfel, registrele pot veni în sprijinul factorilor de decizie publici și privați pentru stabilirea priorităților în strategiile de reducere a emisiilor și pentru demonstrarea progreselor în privința reducerii poluării. Ele pot, de asemenea, să fie de ajutor în monitorizarea progreselor și a respectării anumitor obligații sau acorduri naționale, internaționale sau la nivelul UE. Regulamentul (CE) nr. 166/2006 a instituit Registrul european al emisiilor și transferului de poluanți (E-PRTR), prin care se implementează la nivelul UE protocolul CEE-ONU privind registrele de emisii și transfer de poluanți la Convenția de la Aarhus[3]. Acest registru se bazează pe Registrul european al emisiilor de poluanți (EPER), instituit în 2000, pe care îl extinde. Principalul obiectiv al E-PRTR este de a oferi acces la informațiile de mediu privind cele mai mari unități industriale. Obligațiile de raportare a emisiilor sunt legate de tipuri specifice de activități industriale și de pragurile valorice pentru poluanți stabilite în regulament, pentru a controla principalele surse de poluare industrială, în special activitățile care intră sub incidența Directivei 2008/1/CE privind prevenirea și controlul integrat al poluării. Raportarea trebuie să includă date privind orice eliberare în mediu a unuia dintre poluanții vizați care urmare a unei activități umane, deliberată sau accidentală, cu caracter regulat sau neregulat, care survine la amplasamentul instalației și care depășește pragurile stabilite. Valorile raportate trebuie să se bazeze pe cele mai bune informații disponibile, obținute din măsurători, calcule sau estimări. Conform articolului 17 din Regulamentul privind E-PRTR, Comisia trebuie să revizuiască rapoartele privind emisiile prezentate de statele membre prin intermediul E-PRTR și, la un nivel mai general, să efectueze o evaluare a experienței dobândite în decursul primilor trei ani de funcționare a registrului. Prezentul raport acoperă primii trei ani de implementare a E-PRTR. 2. Despre prezenta evaluare Primele date din E-PRTR pentru 2009 au fost puse la dispoziție în mai 2011 pe un site internet special al registrului[4], moment în care au devenit disponibile date pentru o perioadă de trei ani și această evaluare a putut fi demarată. Cu sprijinul Agenției Europene de Mediu (AEM), s-au stabilit seturile de date și instrumentele necesare pentru asigurarea calității datelor. S-au colectat de la statele membre, cu ajutorul unui consultant, informații privind implementarea E-PRTR la nivel național și raportarea datelor. Informații suplimentare au fost colectate pentru evaluarea funcționării site-ului internet al E-PRTR[5]. AEM s-a alăturat acestui exercițiu, iar experți ai statelor membre și ai părților interesate au fost consultați cu privire la rezultatele analizei efectuate și la recomandările formulate. Pe de altă parte, Comisia a analizat totodată legislația și inițiativele europene existente în domeniu pentru a evalua complementaritățile dintre E‑PRTR și alte baze de date, precum și eventualele lacune ale acestora. Trebuie menționat faptul că experiența cu raportarea datelor pentru 2010, publicate pe internet în aprilie 2012, confirmă evaluarea și concluziile din prezentul raport. 3. Stadiul punerii în aplicare a regulamentului la nivelul UE 3.1. Site-ul internet al E-PRTR Conform articolului 10 alineatul (1) din regulament, Comisia trebuie să pună registrul la dispoziția publicului prin difuzarea gratuită pe internet. Site-ul internet al E-PRTR este găzduit și administrat de AEM și permite, de asemenea, integrarea ulterioară a datelor din E-PRTR cu alte seturi de date. El este conceput astfel încât să permită accesul facil al publicului, informațiile fiind disponibile imediat și în orice moment. În prezent, site-ul E-PRTR oferă acces online la datele raportate de aproximativ 29 000 de unități industriale mari, acoperind 65 de activități economice din principalele sectoare industriale[6] și furnizează informații referitoare la cantitățile de poluanți eliberate în aer, apă și sol, precum și la transferurile în afara amplasamentului de deșeuri și de poluanți din apele reziduale pentru 91 de poluanți principali, inclusiv metale grele, pesticide, gaze cu efect de seră și dioxine. În plus față de aceste seturi de date de bază, care reprezintă principalele surse punctuale de poluare, E-PRTR conține, de asemenea, date privind repartizarea spațială a emisiilor din surse difuze în aer, urmând să fie adăugate în curând date privind emisiile din surse difuze în apă. O analiză a protocoalelor utilizatorilor site-ului internet al E-PRTR și un sondaj ad‑hoc în rândul utilizatorilor a arătat că site-ul E-PRTR este accesat de categorii diverse de utilizatori, incluzând servicii publice, întreprinderi private și publicul larg. În general, utilizatorii sunt de părere că modul în care este conceput site-ul este adecvat și practic și că datele, atât cele agregate, cât și cele dezagregate sunt cuprinzătoare și prezentate într-un format în care pot fi ușor accesate. Aceste constatări pozitive au fost confirmate și de utilizatori din afara UE, iar câteva țări din afara UE și-au manifestat interesul față de utilizarea sistemului european ca bază pentru elaborarea propriilor registre naționale. Cu toate acestea, mai mulți utilizatori au indicat faptul că gradul de accesibilitate al paginilor de internet poate fi îmbunătățit și mai mult (de exemplu, prin îmbunătățirea funcțiilor de navigare și de căutare) și că mentenanța site-ului s-ar putea efectua cu un grad mai mare de regularitate (de exemplu, pentru a repara hiperlink-urile). Alții au sugerat uniformizarea terminologiei utilizate. Au existat utilizatori și state membre care au fost de acord că ar fi utilă introducerea unor informații contextuale pentru a clarifica datele afișate și pentru a le face comparabile (de exemplu, metoda de măsurare). Deși site-ul internet al E-PRTR este utilizat frecvent, de categorii diverse de utilizatori, ca sursă sigură de date privind emisiile, cu o medie de 590 de vizitări pe zi, există în continuare un potențial clar de a-l face și mai cunoscut și de a-i spori numărul de utilizatori. 3.2. Fluxul de date și asigurarea calității la nivelul UE Conform articolului 5 din regulament, operatorii instalațiilor care intră în domeniul de aplicare al regulamentului trebuie să transmită anual anumite date către autoritatea competentă din statul membru în care sunt stabiliți. Statele membre trebuie să compileze datele raportate, să verifice calitatea acestora și să le transmită Comisiei și AEM, pentru a fi publicate pe site-ul internet al E-PRTR. Nu este exclusă posibilitatea retransmiterii datelor. Există un instrument de validare automată, elaborat pentru a ajuta statele membre în procesul de validare a datelor pentru E-PRTR înainte de transmitere și pentru a se asigura respectarea formatului de raportare convenit. Validarea se aplică informațiilor precum tipul de poluant, codurile pentru sectoarele industriale sau coordonatele geografice și include verificări obligatorii de formatare, verificări cantitative ale valorilor cantităților de emisii sau deșeuri, inclusiv ale valorilor atipice, sau verificări ale respectării confidențialității. În primii ani de aplicare a regulamentului, calitatea datelor incluse în registrul E‑PRTR a fost verificată de AEM printr-o procedură denumită în general „analiză informală”: · Statelor membre li s-a furnizat un feedback detaliat privind calitatea și integralitatea datelor transmise. Verificările efectuate de AEM au inclus o evaluare a numărului de unități industriale și de rapoarte de emisii, verificări ale cantităților raportate de emisii și transferuri, ale cererilor de confidențialitate și ale emisiilor accidentale; · Datele din E-PRTR au fost apoi comparate cu date raportate în cadrul unor diverse obligații de raportare (de exemplu, Directiva privind plafoanele naționale de emisie[7], Schema de comercializare a certificatelor de emisii[8], Directiva privind tratarea apelor urbane reziduale[9] și Regulamentul referitor la statisticile privind deșeurile[10]) pentru identificarea și abordarea diferențelor și eventualelor neconcordanțe. Instrumentul de validare automată și posibilitatea retransmiterii datelor s-au dovedit a fi foarte utile pentru statele membre. Analiza informală a fost, de asemenea, considerată utilă pentru promovarea bunelor practici în primii ani de implementare a E-PRTR. Ea s-a dovedit utilă și prin faptul că a ajutat la identificarea neconcordanțelor și a eventualelor erori din datele raportate, precum și prin contribuția la stabilirea de către statele membre a unor bune practici în asigurarea calității. Este evident că statele membre trebuie să îmbunătățească în continuare, în amontele procesului, asigurarea calității datelor raportate. 3.3. Orientări elaborate de Comisie În conformitate cu articolul 14 din regulament, Comisia a publicat în 2006 un document de orientare pentru a veni în sprijinul implementării E-PRTR[11], în care se abordează aspecte precum persoanele care trebuie să raporteze, ce și cum trebuie raportat, incluzând o listă indicativă a sectoarelor de activitate și a poluanților pentru care trebuie raportate date. Orientările oferă, de asemenea, informații utile publicului larg cu privire la registrul E-PRTR. Toate părțile interesate consultate au fost de părere că documentul de orientare poate fi extrem de util în procesul de raportare. O revizuire a documentului respectiv ar putea contribui la clarificarea aspectelor rămase încă neclare, precum descrierile activităților, și la optimizarea în continuare a punerii în aplicare a regulamentului. 4. Stadiul implementării E-PRTR la nivelul statelor membre 4.1. Aspecte generale Toate statele membre ale UE, precum și Norvegia, Islanda, Liechtenstein, Elveția și Serbia au pus în aplicare Regulamentul privind E-PRTR. În perioada 2007-2009, statele membre au raportat în mod satisfăcător datele solicitate, după cum reiese din informațiile detaliate existente în registru. Acest rezultat este încurajant, având în vedere faptul că punerea în practică a unor sisteme noi de raportare presupune de regulă, pentru toate părțile implicate, o anumită perioadă de familiarizare. Problemele privind lipsa unor informații par să fi fost cauzate de anumite aspecte legate de interpretare. Astfel de probleme au apărut în special în ceea ce privește anumite emisii în sol, inclusiv raportarea levigatului de la depozite de deșeuri. Unele dintre dificultățile de implementare raportate au fost atribuite unei aparente lipse de resurse a autorităților competente pentru verificarea calității datelor înainte ca acestea să fie transmise Comisiei. În fine, rămâne de clarificat un aspect care privește un stat membru, legat de confidențialitatea datelor care fac obiectul regulamentului. Conform articolului 5 alineatul (4), operatorii cărora li se aplică Regulamentul privind E-PRTR trebuie să furnizeze autorităților competente cele mai bune informații disponibile privind emisiile și transferurile lor de poluanți. Mai mult, conform articolului 9 alineatul (1) și articolului 9 alineatul (2) din regulament, autorităților competente naționale le revine responsabilitatea evaluării calității datelor și a caracterului adecvat al informațiilor furnizate de fiecare unitate industrială din punctul de vedere al integralității, coerenței și acurateței. Evaluarea realizată indică faptul că datele raportate în cadrul E-PRTR au grade diferite de integralitate. Astfel, datele privind emisiile de poluanți majori în aer sunt coerente, datele privind emisiile în apă și transferurile de deșeuri nu sunt complete, iar raportările privind emisiile în sol sunt puține. Astfel de probleme pot împiedica eventuala utilizare a datelor din E-PRTR, atât de către publicul larg, cât și de către autoritățile naționale și europene și pot afecta inclusiv respectarea altor obligații de raportare la nivelul UE sau la nivel internațional[12]. 4.2. Emisii în aer Având în vedere necesitatea tot mai mare a unui management mai riguros al calității aerului la nivel național, regional și local, una dintre cele mai importante valori adăugate ale E-PRTR este ierarhizarea datelor privind emisiile la nivel național. Raportarea emisiilor de oxizi de azot, dioxid de sulf și dioxid de carbon la nivel național este în general completă și se dovedește a fi coerentă dacă se compară datele cu cele din alte inventare sau cu cele furnizate pentru respectarea altor obligații de raportare la nivel internațional. În ceea ce privește raportarea pentru ceilalți poluanți, există grade diferite de neconcordanță cu alte inventare naționale. În unele cazuri, rapoartele naționale nu au inclus datele care ar fi fost de așteptat să fie prezentate conform listelor indicative ale sectoarelor și poluanților specifici din documentul de orientare. Cauzele ar putea fi unele deficiențe de raportare, inexactități în documentul de orientare sau specificul anumitor instalații. 4.3. Emisii și transferuri în apă Raportarea emisiilor în apă este considerată de calitate acceptabilă, deși este mai puțin completă decât raportarea emisiilor în aer. Problemele identificate în legătură cu raportarea emisiilor în apă se referă la mai mulți poluanți, proveniți în special de la stațiile de tratare a apelor urbane reziduale, existând diferite grade de neconcordanță cu valorile de emisii care ar fi fost de așteptat conform listelor indicative ale sectoarelor și poluanților specifici din documentul de orientare. Lipsa rapoartelor de emisii se poate datora absenței unor factori de emisie adecvați sau a unor metode de analiză adecvate pentru măsurătorile de rutină în cazul unora dintre substanțele prioritare prevăzute în Directiva-cadru privind apa. Trebuie, de asemenea, clarificate raportările privind levigatul de la depozitele de deșeuri. În fine, este deosebit de îngrijorător numărul mic de raportări pentru clorpirifos, hexaclorbutadienă, izoproturon, oxid de etilenă, tetracloretilenă, tetraclormetan și tricloretilenă. 4.4. Emisii în sol În comparație cu emisiile în aer și în apă, există doar un număr limitat de rapoarte de emisii în sol, transmise de un număr restrâns de state membre. Deoarece nu sunt disponibile alte surse publice de date care să fie folosite pentru verificare, încă nu se pot trage concluzii clare cu privire la emisiile în sol. Așa cum s-a menționat deja în Comunicarea privind implementarea strategiei tematice pentru protecția solului[13], E-PRTR este un instrument care s-ar putea dovedi important pentru urmărirea poluanților industriali, fiind încurajată îmbunătățirea implementării sale. Este evident că există diferențe de interpretare a emisiilor în sol de către statele membre și ele trebuie rezolvate. 4.5. Transferul de deșeuri Raportările din E-PRTR privind transferul de deșeuri periculoase și nepericuloase de către unitățile industriale au fost comparate cu datele pe care statele membre le-au raportat pentru anul 2008 în conformitate cu Regulamentul (CE) nr. 2150/2002 referitor la statisticile privind deșeurile. Raportarea pentru E-PRTR acoperă numai transferurile de deșeuri periculoase și nepericuloase provenite de la principalele unități industriale individuale, în timp ce Regulamentul referitor la statisticile privind deșeurile acoperă sectoare întregi și privește generarea anumitor categorii de deșeuri despre care se colectează date folosindu-se surse administrative, studii, proceduri de estimare statistică sau o combinație a acestor mijloace. Prin urmare, metodele de raportare pentru cele două instrumente sunt diferite. Cu toate acestea, din analiză rezultă clar faptul că pragurile stabilite de Regulamentul privind E-PRTR nu permit decât raportarea a 39% din deșeurile periculoase și a 17% din deșeurile nepericuloase, cu diferențe mari între sectoarele economice. Deși este clar că reducerea pragurilor minime de raportare pentru E-PRTR ar putea crește gradul de cuprindere a transferurilor de deșeuri, cele două instrumente sunt complementare și, luate împreună, furnizează în prezent o bază de cunoștințe destul de utilă. 5. Posibilitatea de a îmbunătăți în continuare implementarea E-PRTR Crearea unui registru E-PRTR funcțional este o misiune dificilă care implică un număr mare de părți interesate din mediul public și privat. Pe baza prezentei evaluări a primei perioade de implementare, Comisia consideră că regulamentul a fost relativ bine pus în aplicare. De la un an la altul, s-au putut observa îmbunătățiri, pe măsură ce statele membre și alte părți interesate au câștigat experiență în ceea ce privește funcționarea acestuia. În comparație cu situația de dinainte de adoptarea Regulamentului privind E-PRTR, cetățenii din UE, analiștii, cei care elaborează politici și factorii de decizie au acum acces mai facil la informații cuprinzătoare despre tipurile și cantitățile de emisii generate de principalele activități industriale, precum și despre sursele difuze de emisii în aer. Rezultatele evaluării indică faptul că o revizuire a regulamentului ar fi prematură, însă se pot aduce în continuare o serie de îmbunătățiri, printre altele, cu ajutorul unor documente de orientare îmbunătățite elaborate de Comisie. Se va acorda o atenție specială creșterii nivelului calității și integralității datelor raportate, precum și unei mai bune utilizări a datelor. Dacă este necesar, se vor lua măsuri pentru a asigura acest lucru. 5.1. Îmbunătățirea calității datelor și sporirea încrederii utilizatorilor Creșterea în continuare a fiabilității și calității registrului va duce la sporirea încrederii utilizatorilor și, astfel, la extinderea utilizării acestuia. Comisia va revizui documentul de orientare, în special în ceea ce privește domeniul de aplicare și interpretarea regulamentului. Se vor furniza mai multe definiții detaliate (de exemplu, referitoare la emisii în sol și levigat) și se va preciza care elemente din raportări pot fi considerate confidențiale. Se vor aborda o serie de alte aspecte specifice, precum subactivitățile pentru care trebuie efectuate raportări, iar lista poluanților preconizați pentru diferitele activități va fi revizuită. Statele membre vor trebui să își intensifice eforturile pentru asigurarea calității datelor furnizate. Regulamentul privind E-PRTR impune operatorilor obligația de a asigura calitatea datelor, iar autorității competente obligația de a o evalua. Verificările vizând integralitatea, coerența și credibilitatea datelor prezentate trebuie efectuate de manieră mai cuprinzătoare înainte de transmiterea datelor către Comisie. Pentru corectarea ulterioară a datelor raportate, statele membre nu ar trebui să se bazeze pe analiza informală realizată de AEM ca substitut pentru verificările de calitate pe care ele trebuie să le efectueze. În cadrul celei de a doua faze de punere în aplicare a regulamentului, Comisia va promova responsabilizarea operatorilor și a statelor membre în ceea ce privește calitatea datelor. Dacă este oportun, acest lucru va fi asigurat prin utilizarea procedurilor în constatarea neîndeplinirii obligațiilor. Pe măsură ce se realizează transferul responsabilității pentru asigurarea calității datelor către statele membre, se va reduce analiza sistematică a datelor naționale la nivelul UE. Statele membre sunt încurajate să valorifice bunele practici naționale care s-au născut în urma analizelor informale efectuate de AEM în cursul primilor ani de aplicare a regulamentului. Pentru a asigura o calitate ridicată a datelor naționale, se va păstra posibilitatea retransmiterii datelor. Comisia va continua să promoveze implicarea grupurilor relevante de experți. Grupul de lucru pentru aspectele chimice ale Directivei-cadru privind apa va fi încurajat să împărtășească grupului de experți pentru E-PRTR din experiența sa în ceea ce privește elaborarea factorilor de emisie pentru compușii emiși în apă. Va fi încurajată, de asemenea, cooperarea între grupul de experți pentru E-PRTR și alte grupuri de experți, precum cele care se ocupă de implementarea directivelor privind calitatea aerului înconjurător și plafoanele naționale de emisii. 5.2. Îmbunătățirea utilizării și schimbului de date Site-ul internet al E-PRTR va fi îmbunătățit pentru a fi mai ușor de utilizat, ținând cont de prioritățile identificate: îmbunătățirea funcționalității și a funcțiilor de navigare și căutare, completarea datelor prezentate cu informații tehnice, standardizarea terminologiei și adăugarea de linkuri către seturi de date furnizate pentru îndeplinirea altor obligații de raportare. Comisia va utiliza oportunitățile existente pentru a promova utilizarea E-PRTR în scopuri științifice și tehnice și pentru realizarea analizelor de politici, precum și în scopul sensibilizării publicului larg. Având în vedere actualele propuneri sau revizuirea anumitor sisteme de raportare pentru monitorizarea mediului, este posibil ca gradul de utilizare și impactul E-PRTR să crească în continuare. În acest context, continuarea procesului de implementare a Directivei 2010/75/UE privind emisiile industriale, Directiva 2004/101/CE (ETS) și revizuirea în curs a Strategiei tematice privind poluarea aerului vor oferi oportunități de a spori sinergiile dintre fluxurile de date. În mod special, se va încerca stabilirea unor sinergii pentru a facilita elaborarea și revizuirea documentelor de referință privind cele mai bune tehnici disponibile conform Deciziei de punere în aplicare 2012/119/UE a Comisiei. 5.3. Reexaminarea temeiului juridic al E-PRTR și relația cu alte acte legislative Comisia va reexamina oportunitatea revizuirii regulamentului pentru a servi mai bine scopurilor pe care și le-a propus și intereselor părților implicate din UE și își va prezenta constatările în cel de-al doilea raport trianual privind implementarea E‑PRTR pentru perioada 2013 – 2015. Raportul respectiv va include, de asemenea, o evaluare a diferențelor dintre domeniile de aplicare ale E-PRTR, ale Directivei privind emisiile industriale și ale altor acte legislative ale UE. 6. Concluzie Un registru E-PRTR integrat și coerent este un instrument important pentru îmbunătățirea bazei de cunoștințe în vederea unui management eficient și transparent al aerului, apei și solului. Înființarea E-PRTR a reprezentat o evoluție importantă înspre asigurarea unei transparențe mai mari în ceea ce privește tipurile și cantitățile de emisii industriale și monitorizarea mediului. E-PRTR conține un set de date unic care acoperă o mare varietate de poluanți și care se referă la emisiile și transferurile de poluanți în toate mediile naturale, pe baza unei abordări ascendente. Evaluarea aplicării regulamentului realizată de Comisie evidențiază faptul că procesul a fost un rezonabil succes. Statele membre și-au îndeplinit noile obligații cu promptitudine, astfel încât, în prezent, procesul de colectare a datelor, de evaluare și de prezentare a lor către Comisie este finalizat într-o manieră fiabilă pentru cea mai mare parte a emisiilor. Cu toate acestea, sunt în continuare posibile și necesare îmbunătățiri. Măsurile cuprinse în prezentul raport vor contribui la rezolvarea unora dintre problemele majore identificate în cadrul reexaminării și la evoluția E-PRTR astfel încât acesta să devină și mai ușor de folosit, încurajând utilizarea pe scară și mai largă a informațiilor importante de mediu pe care le conține. Aceste măsuri vor fi aplicate într-o ordine adecvată a priorităților pentru a da întâietate acelor măsuri care implică cele mai mari beneficii potențiale. [1] „Emisie” înseamnă orice introducere de poluanți în mediu ca rezultat al activității umane, fie deliberată, fie accidentală, periodică sau nu, inclusiv împrăștiere, emisie, descărcare, injectare, evacuare sau deversare, ori prin sistemele de canalizare fără tratare finală a apelor reziduale. [2] „Transfer în afara amplasamentului” înseamnă deplasarea dincolo de limitele unei unități a deșeurilor destinate recuperării sau eliminării și a poluanților din apele reziduale destinate tratării. [3] Convenția de la Aarhus privind accesul la informație, participarea publicului la luarea deciziilor și accesul la justiție în probleme de mediu. [4] http://prtr.ec.europa.eu/. [5] „Final report, Three years of implementation of the E-PRTR, Supporting study for the European Commission”, Umweltbundesamt GmbH Austria, raport comandat de Direcția Generală Mediu (DG ENV). [6] Principalele nouă sectoare sunt: energie; producția și prelucrarea metalelor; industria minereurilor; industria chimică; gestionarea deșeurilor și a apelor reziduale; producerea și prelucrarea hârtiei și a lemnului; creșterea intensivă a animalelor și acvacultura; produse animale și vegetale din industria alimentară și a băuturilor și altele. [7] Directiva 2001/81/CE. [8] Directiva 2003/87/CE. [9] Directiva 91/271/CEE. [10] Regulamentul (CE) nr. 2150/2002. [11] http://prtr.ec.europa.eu/docs/RO_E-PRTR_fin.pdf. [12] De exemplu, datele de inventariere a emisiilor care trebuie furnizate în temeiul Directivei privind plafoanele naționale de emisie, al Convenției privind poluarea atmosferică transfrontalieră pe distanţe lungi și al Schemei UE de comercializare a certificatelor de emisii. [13] COM(2012) 46.